پیر سید سلطان احمد قتال بخاری

اسمان تصوف تے ہک درخشندہ ستارہ دی مانند چمکدا ہویا ناں حضرت سلطان احمد قتال بخاریؒ دا ہے ۔ آپ دا سلسلہ سہروردیہ 11 ویں پشت اچ اوچ شریف دے معروف بزرگ حضرت جلال الدین بخاری سرخ پوشؒ توں تے 28 ویں پشت توں حضرت علیؓ نال ونڄ ملدا ہے۔ 

حضرت سلطان احمد قتال بخاری 949ھ کوں اوچ شریف دے مقام سید دولت علی المعروف سید غیاث الدین دے کول پیدا تھئے۔ آپ 21 سال دی عمر اچ رہبر کامل کوں لبھݨ سانگے گھروں نکلئے تے 970ھ اچ کہروڑ پکا دی ہک نامور بزرگ ہستی حضرت پیر علی سرور ؒ دے در دولت تے تشریف گھن آئے تے انہاں دی بیعت توں سرفراز تھئے۔ آپ ڈھیر عرصہ اتھائیں ریہے تے انہاں توں دینی تے دنیاوی تعلیم حاصل کیتی ۔ بعد اچ اپݨے مرشد دے حکم تے بخارا دا سفر کیتا۔ اتھاں کجھ عرصہ ریہے تے ول ملتان تشریف گھن آئے۔ انہاں ݙینہاں میلسی ملتان دا حصہ ہا تے انہاں دے مضافات اچ جنگلات ہن۔ جنہاں اچ ہندواں دے سد ہیرا تے لکھویرا قبائل دی ٻہوں وݙی تعداد تے رہائش پذیر ہئی۔ آپ دے ذمہ انہاں قبائل کوں دعوت اسلام ݙیوݨ دی ذمہ داری ݙتی ڳئی ۔ چنانچہ آپ اتھاں تشریف گھن ڳئے تے اتھائیں دیرے لا ݙتے۔ آپ اُتھاں ہندواں دے لباس اچ ملبوس تھی تے اسلام دی تبلیغ شروع کرݙتی ۔ آپ دے حسن سلوک توں ایجھا اثر تھیا جو او ہندو جوق در جوق مشرف با اسلام تھی ڳئے۔

990ھ اچ آپ دریائے ستلج تے دریائے چناب دے سنگم تے واہندے ہک جنگل بیابان تے سنسان علاقہ اچ تشریف آئے۔ جݙاں آپ دے فیض تے برکتاں دا شہرہ عام تے خاص اچ مقبول تھیا تاں لوک آہستہ آہستہ ایں علاقے اچ آ تے آباد شروع تھیوݨ شروع تھی ڳئے ۔ تے ہک شہر دی بنیاد پئی ۔ آپ ایں شہر دا ناں اپݨے جد امجد حضرت جلال الدین بخاریؒ سرخ پوش دے ناں تے جلال پور رکھیا جیڑھا بعد اچ آپ دی نسبت نال جلال پور پیر والا دے ناں توں مشہور تھیا ۔ آپ کہروڑ پکا ، دنیا پور ، میلسی ، وہاڑی ، لودھراں ، ریاست بہاولپور، شجاع آبادتے ملتان دے لمے دے علاقیاں اچ اسلام دی تبلیغ کیتی تے ہزاراں افراد ایں دے بدولت حلقہ بگوش اسلام تھئے ۔آپ کشف تے کرامات ولی اللہ تھی گزرے ہن جنہاں دا فیض ہُݨ وی جاری ہے۔ 

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء